A BIZOTTSÁG (EU) 2021/2202 RENDELETE

(2021. december 9.)

a 396/2005/EK európai parlamenti és tanácsi rendelet II., III. és IV. mellékletének a bizonyos termékekben, illetve azok felületén található acekinocil, Bacillus subtilis IAB/BS03 törzs, emamektin, flutolanil és imazamox megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) A flutolanil és az imazamox tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. Az acekinocil és az emamektin tekintetében az említett rendelet III. mellékletének A. része határozott meg MRL-eket. A Bacillus subtilis IAB/BS03 törzs tekintetében az említett rendelet nem határozott meg egyedi MRL-eket, és ez az anyag nem került felvételre annak IV. mellékletébe sem, ezért esetében a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, az acekinocil hatóanyagot tartalmazó növényvédő szer citrusfélék esetében való alkalmazása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) Az emamektin esetében a kivire és az őszibarackra vonatkozóan nyújtottak be ilyen kérelmet. A flutolanil esetében a csonthéjasokra és (hüvelyes) babra és az articsókára vonatkozóan nyújtottak be ilyen kérelmet. Az imazamox esetében a (hüvelyes) borsóra, a szójababra, a kukoricára és a rizsre vonatkozóan nyújtottak be ilyen kérelmet.

(4) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottsághoz.

(5) Az Európai Élelmiszerbiztonsági Hatóság (a továbbiakban: a Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket megküldte a kérelmezőknek, a Bizottságnak és a tagállamoknak, és hozzáférhetővé tette őket a nyilvánosság számára.

(6) A flutolanil tekintetében a kérelmező további, a 396/2005/EK rendelet 12. cikke szerint végzett felülvizsgálat során még rendelkezésre nem álló információkat nyújtott be. Ezek az információk a szermaradék-vizsgálatokat, az analitikai módszereket, a tárolási stabilitást és a kérődzők anyagcseréjét érintik.

(7) Az imazamox tekintetében a kérelmező a szermaradék-vizsgálatokkal, az analitikai módszerekkel és a növényi anyagcserével kapcsolatban nyújtott be ilyen információkat.

(8) A Bacillus subtilis IAB/BS03 törzs hatóanyag jóváhagyására vonatkozó kérelem összefoglaló dokumentációja egy MRL-felvételi kérelmet is tartalmazott, az 1107/2009/EK európai parlamenti és tanácsi rendelet (3) 8. cikke (1) bekezdése g) pontjának megfelelően. Ezt a kérelmet az érintett tagállam az említett rendelet 11. cikke (2) bekezdésének megfelelően értékelte. A Hatóság is értékelte a kérelmet, és a hatóanyag esetében felmerülő kockázatok értékelésének szakmai vizsgálatából levont következtetést (4) adott ki. Ebben az szerepel, hogy a Hatóság nem tudott következtetést levonni a fogyasztókat táplálkozás útján érő kockázatok értékeléséről, mivel egyes információk nem álltak rendelkezésre, és további vizsgálatra volt szükség a kockázatkezelők részéről. Ennek a további vizsgálatnak az eredményét tükrözi az a vizsgálati jelentés (5), amely megállapította, hogy a szervezet nem patogén az emberekre nézve, és hogy a hatóanyag használatát követően várhatóan nem fordulnak elő toxinok vagy mérgező metabolitok az élelmiszerekben. E következtetésekre tekintettel a Bizottság indokoltnak látja a Bacillus subtilis IAB/BS03 törzs felvételét a 396/2005/EK rendelet IV. mellékletébe.

(9) A Hatóság indokolással ellátott véleményei és következtetései alapján, valamint a tárgy szempontjából lényeges tényezőket figyelembe véve az adott MRL-ek vonatkozó módosításai megfelelnek a 396/2005/EK rendelet 14. cikkének (2) bekezdésében szereplő követelményeknek.

(10) A 396/2005/EK rendeletet ezért ennek megfelelően módosítani kell.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. december 9-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue levels for acequinocyl in citrus fruits (Indokolással ellátott vélemény az acekinocilra a citrusfélék vonatkozásában megállapított jelenlegi szermaradék-határértékek módosításáról). EFSA Journal 2019;17(8):5746.

Reasoned opinion on the modification of the existing maximum residue levels for emamectin in kiwi and peaches (Indokolással ellátott vélemény az emamektinre a kivi és az őszibarack vonatkozásában megállapított jelenlegi szermaradék-határérték módosításáról). EFSA Journal 2019;17(5):5710.

Reasoned opinion on the evaluation of confirmatory data following the Article 12 MRL review for flutolanil (Indokolással ellátott vélemény a megerősítő adatoknak a flutolanilra vonatkozó szermaradék-határérték 12. cikk szerinti felülvizsgálata nyomán végzett értékeléséről). EFSA Journal 2018;17(2):5593.

Reasoned opinion on the evaluation of confirmatory data following the Article 12 MRL review for imazamox (Indokolással ellátott vélemény a megerősítő adatoknak az imazamoxra vonatkozó szermaradék-határérték 12. cikk szerinti felülvizsgálata nyomán végzett értékeléséről). EFSA Journal 2019;17(2):5584.

(3) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(4) Conclusion on the peer review of the pesticide risk assessment of the active substance Bacillus subtilis strain IAB/BS03 (Következtetés a Bacillus subtilis IAB/BS03 törzs hatóanyagú növényvédő szerek esetében felmerülő kockázatok értékelésének szakmai vizsgálatáról). EFSA Journal 2018;16(6):5261

(5) Review report for the active substance Bacillus subtilis strain IAB/BS03 (Vizsgálati jelentés a Bacillus subtilis IAB/BS03 törzs hatóanyagról; SANTE/10318/2019).